กสทช. มีมติกำหนดค่าโทรศัพท์บ้านและโทรศัพท์เคลื่อนที่ให้เป็นอัตราเดียว  พร้อมยกเลิกสัญญาอินเทอร์เน็ตชายขอบ (USO NET) กับทีโอที หลังไม่แล้วเสร็จภายในกำหนด
นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ กสทช. เปิดเผยผลการประชุมบอร์ด กสทช. ที่ประชุมมีมติเห็นชอบการทบทวนค่าธรรมเนียมเลขหมายโทรศัพท์ประจำที่และเลขหมายโทรศัพท์สำหรับบริการโทรศัพท์เคลื่อนที่ โดยกำหนดอัตราค่าธรรมเนียมเลขหมายโทรคมนาคมให้เป็นอัตราเดียว (Single Rate) ได้แก่ อัตราค่าธรรมเนียมเลขหมายโทรศัพท์สำหรับบริการโทรศัพท์เคลื่อนที่ (โทรศัพท์บ้าน) กำหนดในอัตรา 1 บาท / เลขหมาย / เดือน และอัตราค่าธรรมเนียมเลขหมายสำหรับบริการโทรศัพท์เคลื่อนที่ให้กำหนดในอัตรา 1.62 บาท / เลขหมาย / เดือน (เป็นอัตราเฉลี่ยสูงสุดของแต่ละทางเลือกที่นำมาพิจารณา)        นอกจากนี้ ที่ประชุมรายงานผลการดำเนินงานของบริษัท ทีโอที จำกัด (มหาชน) ในโครงการจัดให้มีโทรศัพท์เคลื่อนที่และบริการอินเทอร์เน็ตความเร็วสูง ในพื้นที่ชายขอบ หรือพื้นที่ทุรกันดาร (USO NET) ว่า ขณะนี้เกือบทุกจังหวัดยังไม่สามารถดำเนินการได้ตามแผนที่วางไว้ โดยจะจ่ายเงินเฉพาะในส่วนที่ทีโอทีดำเนินการแล้วเสร็จเท่านั้น ทั้งนี้มีทั้งส่วนที่ทีโอทีดำเนินการแล้วเสร็จสามารถส่งมอบศูนย์ฯ แก่กสทช.ได้ และที่ยังดำเนินการไม่แล้วเสร็จ ซึ่งต้องหาผู้รับจ้างรายอื่นมารับช่วงต่อแทน เพื่อให้ทันการใช้งานของประชาชนในพื้นที่โดยเร็วที่สุด (เป้าหมายโครงการเน็ตประชารัฐในพื้นที่ทุรกันดาร พื้นที่ชนบท แล้วเสร็จทันกำหนดตามแผนที่วางไว้ ภายในปี 2563 ทำให้ต้องนับหนึ่งใหม่หลังจากได้ผู้รับจ้างรายใหม่)        อย่างไรก็ตาม วันนี้ กสทช.ได้ส่งหนังสือขอยกเลิกสัญญาดังกล่าวไปที่ทีโอทีแล้ว สำหรับศูนย์เน็ตทั้งหมดตามสัญญาว่าจ้างทีโอที รวมทั้งสิ้น 391 ศูนย์ นั้น พบว่า มีศูนย์ที่ทีโอทีดำเนินการแล้วเสร็จเพียง 3 แห่ง เท่านั้น และเป็นศูนย์ที่ตรวจรับไม่ผ่าน 16 แห่ง